b'\n_START_ARTICLE_\nSligo\n_START_SECTION_\nEtimologija\n_START_PARAGRAPH_\nSligo je anglicizirana beseda irskega imena Sligeach, kar pomeni \'obilje \xc5\xa1koljk\' ali \'mesto \xc5\xa1koljk\'. Nana\xc5\xa1a se na \xc5\xa1tevil\xc4\x8dnost lupinarjev, najdenih v reki in njenem ustju ter v bli\xc5\xbeini.  Reka, imenovana Garavog (irsko An Gharbh\xc3\xb3g), ki pomeni \'malo groba\', se je prvotno imenovala Sligeach. [6] Navedena je kot ena od sedmih "kraljevih rek" Irske v 9. stoletju po pripovedi The Destruction of Da Dergas Hostel (Razru\xc5\xa1enje doma Da Derga). Reka Slicech je omenjena tudi v Ulstrski kroniki iz leta 1188.\n_START_SECTION_\nZgodnja obdobja\n_START_PARAGRAPH_\nPomen kraja Sligo v prazgodovini je razviden iz \xc5\xa1tevilnih starodavnih znamenitosti, ki so blizu mesta in celo v njem. Na primer, prvo kro\xc5\xbei\xc5\xa1\xc4\x8de je bilo zgrajeno okrog megalitske grobnice.  Izstopa  velika skupina megalitskih spomenikov v Carrowmoru na polotoku Cuil Irra na zahodnem obrobju mesta. Na obmo\xc4\x8dju okoli mesta je eno najve\xc4\x8djih prazgodovinskih arheolo\xc5\xa1kih najdi\xc5\xa1\xc4\x8d na Irskem. To je edini kraj, na katerem najdemo vse vrste irskih megalitskih spomenikov. Gora Knocknarea, ki ima na vrhu velik kup kamenja Miosgana Maeva, prevladuje na obzorju zahodno od mesta. Kri\xc5\xbei\xc5\xa1\xc4\x8de na ju\xc5\xbenem robu mesta ima tudi dva zelo velika kamnita stebra._NEWLINE_Leta 2002 so pri razkopavanju ceste v Sligu odkrili bronastodoben henge pri Tonafortesu (poleg kro\xc5\xbei\xc5\xa1\xc4\x8da Carraroe) na ju\xc5\xbenem obrobju mesta in zgodnji neolitski ograjen nasip (pribli\xc5\xbeno 4000 pr. n. \xc5\xa1t.) pri Maugheraboyu s pogledom na mesto z juga. To je najstarej\xc5\xa1a taka struktura, ki je bila do zdaj odkrita v Veliki Britaniji ali na Irskem.  Sestavlja jo veliko obmo\xc4\x8dje, ki ga obdajajo raz\xc4\x8dlenjeni jarki in palisade in je bila morda obmo\xc4\x8dje trgovine in obredov. Ti spomeniki so povezani z za\xc4\x8detki kmetijstva in s prvimi kmeti na Irskem. Po besedah arheologa Edwarda Danagherja, ki je izkopal nahajali\xc5\xa1\xc4\x8de, \xc2\xbbMagheraboy ka\xc5\xbee stabilno in uspe\xc5\xa1no prebivalstvo v zadnjih stoletjih petega tiso\xc4\x8dletja in prvih stoletjih \xc4\x8detrtega tiso\xc4\x8dletja pr. n. \xc5\xa1t.\xc2\xab_NEWLINE_Zaliv Sligo je starodavno naravno pristani\xc5\xa1\xc4\x8de, ki je bilo znano gr\xc5\xa1kim, feni\xc4\x8danskim in rimskim trgovcem, saj je obmo\xc4\x8dje kot mesto ozna\xc4\x8deno kot Nagnata ali Marnata na koordinatnem zemljevidu sveta Klavdija Ptolemaja iz 2. stoletja n. \xc5\xa1t.  V zgodnjem srednjeve\xc5\xa1kem obdobju je bilo mesto znano zaradi velikega samostana svetega Kolumbana 5 milj severno proti Drumcliffu. Do 12. stoletja je na prostoru sedanjega mostu in majhnega naselja nastalo dana\xc5\xa1nje mesto.\n_START_SECTION_\nSrednji vek\n_START_PARAGRAPH_\nNormanski vitez Maurice Fitzgerald, vrhovni sodnik Irske, na splo\xc5\xa1no velja za ustanovitelja srednjeve\xc5\xa1kega evropskega sloga mesta in pristani\xc5\xa1\xc4\x8da Sligo, ki je leta 1245 zgradil tudi grad. Kronisti opisujejo Sligo kot sraidbhaile (uli\xc4\x8dno naselje), ki se zdi, da sta ga sestavljala grad in obrambni zid. Dominikanski red (Blackfriars) sta pripeljala Maurice Fitzgerald in kralj Connachta Felim mac Cathal Crobderg Ua Conchobair leta 1253. Grad je bil uni\xc4\x8den v po\xc5\xbearu leta 1414 in nato obnovljen v svoji sedanji obliki. Normanska hegemonija ni bila dolgotrajna._NEWLINE_Mesto je nekaj posebnega na Irskem, saj je edino, ki so ga ustanovili Normani in je bilo v srednjem veku skoraj pod stalnim irskim nadzorom. Normani so bili ustavljeni v severozahodnem Connachtu po bitki za Credran Cille leta 1257 pri Ros Ceite (Rosses Point) med Godfreyjem O\'Donnellom, gospodarjem Tirconnella, in Mauricem Fitzgeraldom. Oba poveljnika sta bila smrtno ranjena v istem boju. Ta bitka je u\xc4\x8dinkovito ustavila \xc5\xa1iritev Normanov na severozahod Irske._NEWLINE_Kljub \xc5\xa1tevilnim poskusom Anglo-Normanov, da ga ponovno osvojijo, je postalo upravno sredi\xc5\xa1\xc4\x8de Oo Conor Sligo (O\'Conchobar Sligigh) konfederacije Iochtar Connacht (spodnji Connacht). O\' Conorsi, imenovani tudi klan Aindrias, so bili  podru\xc5\xbenica dinastije O\'Conchobar, kraljev Connachta. Nadaljeval se je razvoj irskega ozemlja (t\xc3\xbaath) Cairbre Drom Cliabh. Druga irska ozemlja so bila Tireragh (Tir Fhiacrach), Leyney (L\xc3\xbaighne), Tirerill (Tir Olliol) in Corran. V tem \xc4\x8dasu je v Sligu veljala zgodnjeirska zakonodaja (Brehon Law) in ga je vodil irski razred aristokratskih bojevnikov._NEWLINE_Zaradi tekmovanja med bojevniki za donosne pristani\xc5\xa1ke dejavnosti Sliga je bilo mesto v srednjem veku po\xc5\xbegano, zapu\xc5\xa1\xc4\x8deno ali obnovljeno pribli\xc5\xbeno 49-krat, kot pi\xc5\xa1ejo irski kronisti, vendar se zdi, da so ti dogodki bolj malo vplivali na razvoj mesta do sredine 15. stoletja, ko je pristani\xc5\xa1\xc4\x8de postalo pomembno. Trgovali so z Galwayjem, Bristolom, Francijo in \xc5\xa0panijo. Med prvimi ohranjenimi vzorci pisnega angle\xc5\xa1kega jezika v Connachtu je potrdilo za 20 mark, ki sta ga avgusta 1430 pla\xc4\x8dala Saunder Lynche in Davy Botyller Henryju Blaku in Walterju Blaku, kupci \xc2\xbbye King in John Rede, nadzornik ye porte of Galvy in Slego\xc2\xab._NEWLINE_Sligo je nadaljeval pod doma\xc4\x8dim irskim nadzorom do konca 16. stoletja, ko je bil med elizabentinsko zasedbo grofovsko mesto za novo grofijo Sligo. Elizabetinska vlada je poslala ukaz siru Nicholasu Malbyju, vitezu, naj pripravi "primeren in varen" kraj za vodenje z zidovi iz apna in kamna v vsaki grofiji Connachta, \xc2\xbbnajprimernej\xc5\xa1i kraj je Sligo v grofiji Sligo ...\xc2\xa0\xc2\xbb. Obzidje ni bilo nikoli zgrajeno.\n_START_SECTION_\nPozni srednji vek in zgodnja moderna doba\n_START_PARAGRAPH_\nDominikanski samostan Sligo je edina srednjeve\xc5\xa1ka stavba, ki je ostala v mestu. Ostali so velik del strukture, vklju\xc4\x8dno s korom, rezljan oltar (edini in situ na Irskem) in kri\xc5\xbeni hodnik._NEWLINE_Ko so parlamentarni vojaki poslanca sira Fredericka Hamiltona deloma uni\xc4\x8dili Sligo leta 1642, je bil marca po\xc5\xbegan in ubiti so bili \xc5\xa1tevilni menihi._NEWLINE_V irski vojni med dvema kraljema (1689\xe2\x88\x9291) se je mesto borilo na strani irske vojske, ki je bila zvesta silam Jakoba II., proti silam Viljema Oranskega._NEWLINE_Leta 1798 so bile zdru\xc5\xbeene irske in francoske sile pod generalom Humbertom pora\xc5\xbeene v bitki za Carricknagat pri Collooneyju, premagali so jih me\xc5\xa1ane sile Limerick Militia, Essex Fencibles in lokalni vojaki pod polkovnikom Verekerjem . Ulica v mestu se imenuje po junaku te bitke Bartholomewu Teelingu. Spomenik Lady Erin na Market Cross je bil postavljen leta 1899 v spomin na stoletnico upora leta 1798.\n_START_SECTION_\n20. stoletje\n_START_PARAGRAPH_\nLeta 1961 je cerkev sveta Janeza Krstnika postala stolnica \xc5\xa1kofije Kilmore, Elphin in Ardagh po zapu\xc5\xa1\xc4\x8deni cerkvi svete Marije v Elphinu, ki jo je \xc5\xa1tiri leta pred tem uni\xc4\x8dila nevihta.\n_START_SECTION_\nVojna za neodvisnost\n_START_PARAGRAPH_\nMesto Sligo je med vojno za neodvisnost zasedala britanska vojska. Zato je bila dejavnost IRE omejena na ukrepe, kot so nadlegovanje, sabota\xc5\xbea in pobegi iz zapora. Ob razli\xc4\x8dnih obdobjih vojne so bili ugledni republikanci v zaporu Sligo Gaol. Vodja IRE v Sligu je bil Liam Pilkington.\n_START_SECTION_\nGeografija\n_START_PARAGRAPH_\nSligo je na obalni ravnici ob Atlantskem oceanu, na nizkih prodi\xc5\xa1\xc4\x8dih na obre\xc5\xbeju reke Garavogue med Lough Gillom in izlivom v zaliv Sligo. Mesto obkro\xc5\xbeajo \xc5\xa1tevilne gore z grebeni Slieve Daeane in Killery na jugovzhodu, Kope in Keelogyboy na severovzhodu in zna\xc4\x8dilno goro Knocknarea na zahodu ter Benbulben na severu._NEWLINE_Sligo je pomembna premostitvena to\xc4\x8dka na glavni smeri sever/jug med Ulsterjem in Connachtom. Je prestolnica grofije Sligo in v baroniji Carbury (prej gelski tuath Cairbre Drom Cliabh). Sligo je \xc5\xa1kofijski sede\xc5\xbe rimskokatoli\xc5\xa1ke \xc5\xa1kofije Elphin. Je v Irski cerkvi \xc5\xa1kofije Kilmore, Elphin in Ardagh._NEWLINE_Grofija Sligo je ena od grofij province Connacht. Je del mejne regije, regije z ve\xc4\x8d kot 500.000 prebivalci, ki vklju\xc4\x8duje tudi grofije Cavan, Donegal, Leitrim, Louth in Monaghan.\n_START_SECTION_\nPodnebje\n_START_PARAGRAPH_\nPodnebje je, tako kot v vsej Irski, zmerno oceansko. Zanj je zna\xc4\x8dilna visoka koli\xc4\x8dina padavin in majhen letni temperaturni razpon. Povpre\xc4\x8dna letna temperatura je 9,4 \xc2\xb0C. Povpre\xc4\x8dna januarska temperatura je 5,2 \xc2\xb0C, povpre\xc4\x8dna julijska temperatura pa je 15,3 \xc2\xb0C. Najbolj suhi meseci so v povpre\xc4\x8dju od aprila do junija, vla\xc5\xbeni pa so od oktobra do januarja. Padavin je v povpre\xc4\x8dju 1131 mm letno.\n_START_SECTION_\nDemografija\n_START_PARAGRAPH_\nAprila 2011 je imel Sligo 19.452 prebivalcev._NEWLINE_Na obmo\xc4\x8dju je bilo ob popisu 15.890 katolikov. Nadalje je bilo 1708 pripadnikov drugih navedenih religij (npr. Cerkev Irske, islam, prezbiterijanci, pravoslavni), medtem ko je 1119 oseb navedlo, da niso verni. Neirski dr\xc5\xbeavljani so predstavljali 15,8 odstotka prebivalstva Sliga v primerjavi z dr\xc5\xbeavnim povpre\xc4\x8djem 12,0 odstotka. Najve\xc4\x8dja skupina so bili Poljaki (1035 oseb), sledijo dr\xc5\xbeavljani Zdru\xc5\xbeenega kraljestva (390 oseb)._NEWLINE_6830 ljudi je govorilo irski jezik, od tega jih je 1763 govorilo jezik dnevno. 2947 oseb je govorilo drug jezik kot irski ali angle\xc5\xa1ki doma, od tega 535 ni dobro govorilo angle\xc5\xa1ko. Polj\xc5\xa1\xc4\x8dina je bila najpogostej\xc5\xa1i tuji jezik, ki ga je doma govorilo 1021 govorcev.\n_START_SECTION_\nGospodarstvo\n_START_PARAGRAPH_\nStoritveni sektor zaposluje najve\xc4\x8d ljudi v mestu. Irska industrija orodja je osredoto\xc4\x8dena na Sligo, ki je pomemben proizvodni center. Farmacevtska industrija je pomembna pri \xc5\xa1tevilnih podjetjih, ki proizvajajo blago za ta sektor, predvsem Abbott je najve\xc4\x8dji delodajalec v mestu._NEWLINE_Tako kot mnoga mesta na zahodu Irske se Sligo dolga leta ni razvijal predvsem zaradi bli\xc5\xbeine meje in slabih infrastrukturnih in prometnih povezav, a se je v zadnjem desetletju to mo\xc4\x8dno izbolj\xc5\xa1alo._NEWLINE_Razvoj je potekal vzdol\xc5\xbe reke Garavogue z obnavljanjem J. F. K. Parade (2000), Rockwood Parade (1993\xe2\x88\x921997) in The Riverside (1997\xe2\x88\x922006), narejeni sta bili dve novi brvi za pe\xc5\xa1ce, ena na Rockwood Parade (1996) in ena na The Riverside (1999)._NEWLINE_Sligo ima razli\xc4\x8dne neodvisne trgovine in nakupovalna sredi\xc5\xa1\xc4\x8da. V okviru Dr\xc5\xbeavne prostorske strategije 2002-2020 je bil Sligo posebej izpostavljen. _NEWLINE_Kreativni sektor je pomemben, saj se 4,2\xc2\xa0% prebivalstva ukvarja s kreativno industrijo, najve\xc4\x8dji dele\xc5\xbe v Connachtu, razen v Leitrimu.\n_START_SECTION_\nKultura\n_START_PARAGRAPH_\nKultura Sliga je bila pomemben navdih pesniku in Nobelovemu nagrajencu W. B. Yeatsu in njegovemu bratu, umetniku, ilustratorju in pionirju stripa Jacku Butlerju Yeatsu. Obse\xc5\xbena zbirka njegove umetnosti je v Galeriji Model Niland na Mallu._NEWLINE_Yeatsova poletna \xc5\xa1ola je vsako leto v mestu in privablja u\xc4\x8denjake z vsega sveta, predvsem Japonce.\n_START_SECTION_\nArhitektura\n_START_PARAGRAPH_\nSrednjeve\xc5\xa1ko jedro ima ve\xc4\x8dino stavb iz 19. stoletja, od katerih so \xc5\xa1tevilne arhitekturne vrednote._NEWLINE_V 19. stoletju je Sligo do\xc5\xbeivel hitro gospodarsko rast in zato so bile spremembe v arhitekturi hitre. To je zaznamovala postavitev \xc5\xa1tevilnih javnih zgradb. Med njimi so mestna hi\xc5\xa1a, sodi\xc5\xa1\xc4\x8de, spominska dvorana Gilooly in Eksperimentalna \xc5\xa1ola (zdaj galerija Model Arts & Niland).'